# ****Αντικείμενο****

Αντικείμενο της διαδικασίας είναι ο επαρκής εντοπισμός και η αντιμετώπιση ενδεχόμενων αποκλίσεων από τις αρχικά εκφρασμένες απαιτήσεις και στόχους του έργου/δράσης, σε όλα τα ενδιάμεσα βήματα μέχρι και την παραλαβή του. Οι αποκλίσεις αυτές είναι δυνατόν να οδηγήσουν σε τροποποιήσεις του αντικειμένου των έργων, των συμβάσεων/συμφωνητικών με τους αναδόχους ή /και των Τεχνικών Δελτίων με βάση τα οποία παρακολουθείται η χρηματοδότηση των έργων.

Επίσης, αντικείμενο της διαδικασίας είναι η διερεύνηση και ανάλυση των αιτιών των περιπτώσεων μη συμμόρφωσης προς τις προδιαγραφές, καθώς και ο σχεδιασμός και η υλοποίηση των απαραίτητων διορθωτικών και προληπτικών ενεργειών. Επιδιώκεται η έγκαιρη διάγνωση κινδύνων και ο σχεδιασμός δράσεων για την αντιμετώπισή τους.

# ****Πεδίο εφαρμογής της διαδικασίας****

Η διαδικασία εφαρμόζεται για όλα τα συγχρηματοδοτούμενα έργα του Φορέα, εφόσον προκύψουν θέματα αλλαγών ή άλλα προβλήματα που μπορεί να οδηγήσουν σε αποκλίσεις από τους αρχικούς στόχους και το αντικείμενό τους.

# ****Εμπλεκόμενοι****

Στην εφαρμογή της διαδικασίας εμπλέκονται ανάλογα με τη φύση του κάθε έργου οι ακόλουθοι:

* Το Διοικητικό Συμβούλιο του Φορέα
* Ο Υπεύθυνος Έργου και η Ομάδα Έργου

# ****Περιγραφή της Διαδικασίας****

****4.1 Πρόσθετες πληροφορίες θεσμικής φύσης****

Προϋποθέσεις έγκρισης αλλαγών - τροποποίησης συμβάσεων

Οι συμβάσεις μπορούν να τροποποιηθούν χωρίς νέα διαδικασία σύναψης στις ακόλουθες περιπτώσεις:

α) όταν οι τροποποιήσεις, ανεξαρτήτως της χρηματικής αξίας τους, προβλέπονται με σαφή τρόπο στα αρχικά έγγραφα της σύμβασης σε ρήτρες αναθεώρησης ή προαιρέσεις, αρκεί οι τροποποιήσεις αυτές να μην μεταβάλουν τη συνολική φύση της σύμβασης.

β) όταν πληρούνται σωρευτικά οι ακόλουθες προϋποθέσεις:

* η ανάγκη τροποποίησης προέκυψε λόγω περιστάσεων που δεν ήταν δυνατόν να προβλεφθούν,
* η τροποποίηση δεν μεταβάλλει τη συνολική φύση της σύμβασης,

γ) όταν οι τροποποιήσεις, ανεξαρτήτως της αξίας τους, δεν είναι ουσιώδεις κατά την έννοια που αναφέρθηκε παραπάνω.

****4.2 Αλλαγές στα εγκεκριμένα Τεχνικά Δελτία και τροποποιήσεις σύμβασης****

1. Ο Υπεύθυνος Έργου παρακολουθώντας το χρονοδιάγραμμα του έργου σε συνεργασία με το αρμόδιο στέλεχος της Ομάδας Έργου για την παρακολούθηση και παραλαβή (όπου υφίσταται), με βάση τις τοπικές συνθήκες και τις ιδιαιτερότητες του έργου, επισημαίνει και καταγράφει τα πιθανά προβλήματα που παρατηρούνται κατά την εκτέλεσή του. Εάν απαιτηθεί, συντάσσει Έκθεση επισήμανσης προβλημάτων – προτάσεων επίλυσης, για τυχόν απαιτούμενες αλλαγές στο χρονοδιάγραμμα ή μη σημαντικές /ουσιώδεις αλλαγές στα τεχνικά χαρακτηριστικά του. Στην έκθεση αυτή τεκμηριώνεται η αιτιολόγηση των αιτούμενων αλλαγών και εκτιμώνται οι επιπτώσεις τους (π.χ. διαφοροποίηση χρονοδιαγράμματος, προϋπολογισμού του έργου κλπ). Εάν απαιτηθεί, σε συνέχεια της έκθεσης επισήμανσης προβλημάτων & προτάσεων επίλυσης, εισηγείται τυχόν απαιτούμενες τροποποιήσεις σύμβασης για αλλαγές στο χρονοδιάγραμμα ή μη σημαντικές /ουσιώδεις αλλαγές στα τεχνικά χαρακτηριστικά του. Η ανάγκη τροποποίησης μιας σύμβασης μπορεί να προκύψει και από σχετικό αίτημα του αναδόχου. Τέλος τροποποίηση δύναται να απαιτεί η σύνθεση της ομάδας εκτέλεσης με ίδια μέσα ή άλλο τμήμα της απόφασης υλοποίησης με ίδια μέσα σε σχετικό υποέργο.
2. Όταν οι αιτούμενες αλλαγές μεταβάλλουν τα στοιχεία των εγκεκριμένων ΤΔΠ ή ΤΔΥ και της σύμβασης ανάθεσης, υποβάλλεται με ευθύνη του Υπευθύνου Έργου, (όταν απαιτείται) αίτημα στην Διαχειριστική Αρχή / ΕΦ για προέγκριση των πιθανών αλλαγών, η σύμφωνη γνώμη της οποίας/ου αποτελεί προϋπόθεση για την έγκριση της αλλαγής. Ειδικότερα υποβάλλεται αίτημα τροποποίησης έργου όταν οι τροποποιήσεις αφορούν σε τροποποίηση της συνολικής διάρκειας του Έργου. Δεν επιτρέπεται, σε καμία περίπτωση, η τροποποίηση ουσιωδών χαρακτηριστικών του έργου και σε κάθε περίπτωση, τροποποίηση των συμβάσεων μπορεί να γίνει μόνον κατά τον τρόπο που προβλέπεται από αυτήν και εφόσον δεν θίγει ουσιωδώς τον ανταγωνισμό.
3. Μετά τη σύμφωνη γνώμη της αρμόδιας Αρχής Διαχείρισης / ΕΦ (όπου απαιτείται), οι ζητούμενες αλλαγές στο σχεδιασμό και τα χαρακτηριστικά του έργου εγκρίνονται από το αρμόδιο όργανο του Φορέα (Διοικητικό Συμβούλιο), σύμφωνα με τις ισχύουσες διατάξεις
4. Στις περιπτώσεις τροποποίησης σύμβασης/συμφωνητικό η τροποποιημένη σύμβαση/συμφωνητικό υπογράφεται όπως και η αρχική.
5. Με ευθύνη του Υπευθύνου Έργου αποστέλλεται τροποποιημένο Τεχνικό Δελτίο Υποέργου και εάν απαιτείται λαμβάνεται μέριμνα για την τροποποίησης της Απόφασης Ένταξης Πράξης.
6. Με ευθύνη του Υπευθύνου Έργου επικαιροποιείται /αναθεωρείται το Σχέδιο Υλοποίησης Έργου και κοινοποιείται κατάλληλα στα μέλη της Ομάδας Έργου και τους πιθανούς ενδιαφερόμενους.

# ****Τυποποιημένα Έντυπα και Αρχεία****

|  |  |
| --- | --- |
| **Κωδικός** | **Περιγραφή** |
| **Έντυπα** | Έκθεση επισήμανσης προβλημάτων – προτάσεων επίλυσης |
|  | Τροποποιημένο ΤΔΥ |
|  | Τροποποιημένο Σχέδιο Υλοποίησης Έργου |
| **Αρχεία** |  |
|  | Φάκελος Έργου |